Tafelberg Uitgewers is 'n boekuitgewersmaatskappy wat in 1951 in Kaapstad, Suid-Afrika gestig is en veral bekendstaan vir sy Afrikaanse literêre fiksie, alhoewel daar ook toenemend Engelse fiksietitels gepubliseer word. Tydens die Tweede Wêreldoorlog was daar 'n verbod op die stigting van nuwe uitgewerye. Toe dit opgehef is, het talle boekklubs ontstaan om na die groot aanvraag na ligte leesstof te voorsien. Die belangrikste van dié nuwe klubs was Goeie Hoop Uitgewers van Johannesburg. Blaar Coetzee was die stigter en voorsitter van die direksie van dié uitgewery. Op 29 Junie 1951 het Goeie Hoop Uitgewers 'n nuwe filiaal geregistreer: Tafelberg Uitgewers (Edms.) Bpk. Die maatskappy het op 1 Augustus 1951 tot stand gekom met 'n kapitaaluitleg van £10 000. Die eerste direkteure was Coetzee, S. van der Heever, S.R. Porter, H.F. Hope en E.E.C. le Feuvre. Coetzee het J.D. Pretorius, ten tyde rekenmeester van Coca-Cola in Johannesburg, as bestuurder aangestel. Tafelberg Uitgewers het net soos Goeie Hoop Uitgewers, begin met baie ligte leesstof. Die boekklubs het boeke wat oorgebly het van vorige drukke gratis weggegee aan nuwe lede.